“หุ้นเอเชีย” เปิดลบ! นลท.จับตา “จีน” รายงานข้อมูลเศรษฐกิจ
“หุ้นเอเชีย” เปิดลบ! นักลงทุนจับตาการรายงานข้อมูลเศรษฐกิจจีนหลายรายการ รวมถึง GDP ไตรมาส 1, การผลิตภาคอุตสาหกรรมเดือนมี.ค. และยอดค้าปลีกเดือนมี.ค. เช้านี้
“หุ้นเอเชีย” เปิดลบ! นักลงทุนจับตาการรายงานข้อมูลเศรษฐกิจจีนหลายรายการ รวมถึง GDP ไตรมาส 1, การผลิตภาคอุตสาหกรรมเดือนมี.ค. และยอดค้าปลีกเดือนมี.ค. เช้านี้
18 เม.ย. 2565

ผู้สื่อข่าวรายงานว่า ตลาดหุ้นเอเชียเปิดแดนลบเช้านี้ ขณะที่นักลงทุนจับตาการรายงานข้อมูลเศรษฐกิจจีนหลายรายการ รวมถึงผลิตภัณฑ์มวลรวมภายในประเทศ (GDP) ไตรมาส 1/2565, การผลิตภาคอุตสาหกรรมเดือนมี.ค. และยอดค้าปลีกเดือนมี.ค. เช้านี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 26,831.45 จุด ร่วงลง 261.74 จุด หรือ -0.96% และดัชนี SSE Composite ตลาดหุ้นจีนเปิดวันนี้ที่ 3,185.94 จุด ลดลง 25.30 จุด หรือ -0.79%
ส่วนตลาดหุ้นฮ่องกงปิดทำการวันนี้ (18 เม.ย.) เนื่องในวัน Easter Monday
ด้านนักวิเคราะห์ในโพลสำรวจของสำนักข่าวรอยเตอร์คาดการณ์ว่า GDP ไตรมาส 1 ของจีนจะขยายตัว 4.4% เมื่อเทียบเป็นรายปี ซึ่งดีกว่าในไตรมาส 4/2564 ที่ขยายตัว 4% แต่หากเทียบเป็นรายไตรมาส คาดว่า GDP ไตรมาส 1 ของจีนจะขยายตัวเพียง 0.6% ซึ่งย่ำแย่กว่าในไตรมาส 4/2564 ที่มีการขยายตัว 1.6%
ทั้งนี้เศรษฐกิจจีนได้รับผลกระทบอย่างหนักจากการที่รัฐบาลใช้มาตรการเข้มงวดในการควบคุมการแพร่ระบาดของโรคโควิด-19 และการล็อกดาวน์เมืองสำคัญหลายเมือง ซึ่งรวมถึงเซี่ยงไฮ้ โดยมาตรการดังกล่าวได้ส่งผลกระทบต่อการอุปโภคบริโภคและการผลิต
นอกจากนี้นักวิเคราะห์คาดว่าตลาดหุ้นจีนจะอ่อนแรงลงในวันนี้ เนื่องจากนักลงทุนผิดหวังที่ธนาคารกลางจีนมีมติคงอัตราดอกเบี้ยนโยบายเมื่อวันศุกร์ที่ผ่านมา ซึ่งสวนทางกับที่นักลงทุนคาดหวังว่าธนาคารกลางจะใช้มาตรการกระตุ้นเศรษฐกิจที่รวมถึงการปรับลดอัตราดอกเบี้ย
ทั้งนี้ธนาคารกลางจีนประกาศคงอัตราดอกเบี้ยเงินกู้ระยะกลาง (MLF) ระยะ 1 ปีวงเงิน 1.5 แสนล้านหยวน (2.352 หมื่นล้านดอลลาร์) ซึ่งปล่อยกู้ให้กับสถาบันการเงิน ไว้ที่ระดับ 2.85% เพื่อรักษาสภาพคล่องในระบบธนาคารให้มีปริมาณมากพอ โดยอัตราดอกเบี้ย MLF ถือเป็นอัตราดอกเบี้ยนโยบายของจีน